
SUĠĠERIMENTI
Il-Kumitat għad-Drittijiet tan-Nisa u l-Ugwaljanza bejn is-Sessi jistieden lill-Kumitat għall-Impjiegi u l-Affarijiet Soċjali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1.	Josserva li l-kriżijiet mhumiex newtrali għall-ġeneru, li l-inugwaljanzi soċjali u bejn il-ġeneri madwar l-UE ġew aggravati b’riżultat ta’ bosta kriżijiet konsekuttivi bħall-impatt tal-pandemija tal-COVID-19, il-gwerra ta’ aggressjoni kontra l-Ukrajna, diżastri relatati mat-tibdil fil-klima u ż-żieda attwali fl-għoli tal-ħajja u fil-kostijiet tal-enerġija, u li dawn affettwaw b’mod negattiv lit-tfal u lill-familji tagħhom f’termini ta’ kundizzjonijiet tal-għajxien, introjtu u aċċess għall-impjieg, kura tas-saħħa, edukazzjoni u ħiliet, akkomodazzjoni, oġġetti u servizzi bażiċi, u kura u servizzi soċjali, u b’hekk f’termini tal-benesseri ġenerali tagħhom; 
2.	Huwa tal-fehma li l-hekk imsejħa miżuri ta’ awsterità (inkluż it-tnaqqis sinifikati fl-appoġġ soċjali għat-tfal u għall-familji, żieda fil-qgħad, l-użu fil-massa tal-impjieg prekarju u żieda fit-taxxi) u t-tnaqqis fil-baġit b’reazzjoni għall-kriżi finanzjarja tal-2008-2013 kabbru l-inugwaljanzi u kellhom rwol fid-deterjorament tal-kundizzjonijiet tal-għajxien tat-tfal; 
3.	Jenfasizza li l-kriżi tal-għoli tal-ħajja attwali heddet b’mod serju l-għajxien, is-saħħa u l-benesseri tan-nisa, qegħdithom u lill-familji tagħhom f’riskju li ma jkollhomx aċċess għall-akkomodazzjoni, illimitat il-kapaċità tal-akkwist tagħhom u l-kapaċità li jipprovdu l-ikel u żiedet il-faqar enerġetiku, l-esklużjoni soċjali u l-inugwaljanzi; jenfasizza li n-nisa u t-tfal li jiffaċċjaw id-diskriminazzjoni intersezzjonali jsibu barrieri addizzjonali fl-aċċess għas-servizzi soċjali bażiċi; jenfasizza li għandha tingħata attenzjoni speċjali għall-indirizzar tal-effetti tal-preġudizzji u ta’ stereotipi persisteni fl-aċċess għal dawn is-servizzi u fl-indirizzar tal-effetti tal-faqar tal-ġenituri, li jwassal għall-faqar fost it-tfal; jenfasizza li l-investiment f’miżuri li jappoġġjaw lin-nisa jtejjeb ukoll il-kundizzjonijiet tal-għajxien tat-tfal tagħhom; jinnota f’dan il-kuntest li l-ġenituri waħedhom qegħdin f’riskju akbar ta’ faqar ikkawżat mill-kriżi u huwa aktar probabbli li dawn jgħadduh minn ġenerazzjoni għal ġenerazzjoni, u li 85 % tal-familji b’ġenitur waħdu għandhom kap mara; jistieden lill-Istati Membri jappoġġjaw miżuri li jimmonitorjaw il-prezzijiet tal-enerġija, it-trasport u oġġetti essenzjali oħra sabiex jitnaqqas l-impatt tal-għoli tal-ħajja, b’mod speċjali fuq in-nisa, it-tfal u l-familji tagħhom;
4.	Ifakkar li l-pandemija tal-COVID-19 ikkawżat sfidi għat-tfal, b’mod speċjali dawk f’sitwazzjonijiet vulnerabbli, permezz tat-tfixkil fir-rutina ta’ kuljum tagħhom u fir-relazzjonijiet soċjali u aggravat l-inugwaljanzi eżistenti bejn il-ġeneri, b’mod speċjali żieda fix-xogħol ta’ kura mhux imħallas u l-iżbilanċ bejn ix-xogħol u l-ħajja privata, u rriżultat f’piż doppju għal ħafna nisa, li spiss ikollhom xiftijiet itwal fuq il-post tax-xogħol u kura informali addizzjonali d-dar[footnoteRef:1]; jindika li, fi żminijiet ta’ kriżi, in-nisa, b’mod speċjali dawk fis-suq tax-xogħol, huma affetwati b’mod sproporzjonat mill-kuntest soċjoekonomiku tagħhom, kif ġara matul il-kriżi tal-COVID-19 meta 42 % tan-nisa fl-età ta’ 15-24, 34 % tan-nisa fl-età ta’ 25-39 u 27-29 % ta’ dawk fl-età ta’ 40-54 u 55 u iżjed ma kinux kapaċi jwettqu attività professjonali bil-ħlas kif xtaqu[footnoteRef:2]; jinnota li sehem sproporzjonat tal-piż kien imġarrab min-nisa li ħadmu mill-bogħod, għaliex ħajjithom saru iktar diffiċli minħabba l-ħtieġa li jgħaqqdu x-xogħol, il-kura tat-tfal u l-faċendi tad-dar; huwa tal-fehma li l-konsegwenzi tal-kriżi tal-COVID-19 kellhom impatt fuq ir-rati tal-qgħad fl-Istati Membri, b’mod partikolari għan-nisa; għalhekk, huwa tal-fehma li huwa essenzjali li tiġi indirizzata d-dimensjoni tal-faqar tan-nisa fl-indirizzar ta’ din is-sitwazzjoni u fit-tfittxija għal soluzzjonijiet; jenfasizza li l-kriżijiet bħall-pandemija tal-COVID-19 aggravaw l-inugwaljanzi eżistenti inkluż fis-servizz relatat mas-saħħa sesswali u riproduttiva u d-drittijiet relatati (SRHR) jew wasslu għal sitwazzjoni kritika fl-aċċess għall-SRHR; [1:  Riżoluzzjoni tal-Parlament Ewropew tal-5 ta’ Lulju 2022 lejn azzjoni Ewropea komuni dwar il-kura (ĠU C 47, 7.2.2023, p. 30).]  [2:  Unità tal-Monitoraġġ tal-Opinjoni Pubblika tal-Parlament Ewropew, “Flash Eurobarometer 2022 – Women in times of Covid-19”, Marzu 2022.] 

5.	Jenfasizza li t-tibdil fil-klima jaffettwa b’mod sproporzjonat lin-nisa li għandhom kapaċità aktar limitata li jirreaġixxu għad-diżastri klimatiċi, naturali u ambjentali b’riżultat tal-aċċess inugwali tagħhom għar-riżorsi, l-edukazzjoni, l-opportunitajiet ta’ impjieg, kif ukoll għal normi soċjali u kulturali prevalenti u l-esperjenzi differenti tagħhom li jiffaċċjaw ta’ diskriminazzjoni intersezzjonali[footnoteRef:3]; jindika li l-kriżi klimatika u l-impatti tagħha diġà qed jaggravaw dawn l-inugwaljanzi u se jkomplu jagħmlu dan fil-futur;  [3:  Riżoluzzjoni tal-Parlament Ewropew tas-17 ta’ Frar 2022 dwar il-prijoritajiet tal-UE għas-66 sessjoni tal-Kummissjoni tan-NU dwar l-Istatus tan-Nisa (ĠU C 342, 6.9.2022, p. 276).] 

6.	Jinnota li l-isforzi biex tinħoloq soċjetà verament ugwali, inkluż il-politiki dwar l-ugwaljanza bejn il-ġeneri, spiss ifallu fi żminijiet ta’ kriżi; jistieden lill-Istati Membri jagħtu prijorità lil politiki u investimenti li jiġġieldu l-effetti negattivi ta’ kriżijiet bħal dawn fuq it-tfal, in-nisa u l-familji tagħhom, inkluż dawk li jiżguraw aċċess għal servizzi ta’ kura, edukazzjoni, saħħa jew akkomodazzjoni ta’ kwalità għolja u jipproteġu lill-vittmi tal-vjolenza abbażi tal-ġeneru; jenfasizza l-importanza ta’ perspettiva tal-ġeneru sistematika għall-analiżi ta’ dawk il-problemi u l-impatti differenti tagħhom u biex jinstabu soluzzjonijiet olistiċi u ġusti; jinnota l-effetti soċjoekonomiċi tal-pandemija tal-COVID-19 u ż-żieda li tirriżulta fil-forom kollha ta’ vjolenza kontra n-nisa, kif iddokumentat f’diversi rapporti minn bosta Stati Membri matul il-lockdown tal-COVID-19 u warajh li żvelaw żieda ta’ tħassib fil-vjolenza domestika u abbażi tal-ġeneru, inkluż vjolenza fiżika, psikoloġika u ċibernetika; jindika li t-tfal huma wkoll affettwati u f’riskju; jindika r-riskji li ċerti kategoriji vulnerabbli jsiru vittmi tal-vjolenza, bħan-nisa li jfittxu ażil u l-komunità LGBTQIA+; jenfasizza l-ħtieġa li jiżdiedu r-riżorsi kollha, kemm pubbliċi kif ukoll privati, sabiex jiġu indirizzati sitwazzjonijiet ta’ riskju għat-tfal, għaż-żgħażagħ, għall-anzjani, għall-persuni b’diżabilità u biex jiġu appoġġjati gruppi f’riskju ta’ faqar; jitlob li jissaħħaħ il-Fond Soċjali Ewropew Plus (FSE+) sabiex tingħata prijorità lill-ġlieda kontra l-faqar u l-esklużjoni soċjali; jisħaq fuq il-ħtieġa ta’ iżjed finanzjament għal azzjonijiet bl-għan li jipprevjenu u jiġġieldu l-vjolenza abbażi tal-ġeneru skont il-qasam Daphne fi ħdan il-Programm dwar iċ-Ċittadini, l-Ugwaljanza, id-Drittijiet u l-Valuri; 
7.	Jinnota li, sabiex jitnaqqsu dawn l-inugwaljanzi u tiġi promossa l-inklużjoni soċjali, huwa kruċjali li jinqerdu l-forom kollha ta’ diskriminazzjoni, jiġu żgurati politiki u servizzi fit-tul li jippromwovu l-aċċess għal impjiegi deċenti u pagi ġusti, tinqered l-inugwaljanza fil-paga u fil-pensjonijiet, ikun hemm protezzjoni kontra l-ħafna kawżi ta’ faqar u esklużjoni soċjali, jiġu ffaċilitati l-opportunitajiet ugwali għall-ġenituri li jirritornaw għax-xogħol u jippromwovu miżuri ta’ bilanċ bejn ix-xogħol u l-ħajja privata, inkluż l-aċċess ugwali għal kulħadd għal faċilitajiet ta’ kura tat-tfal u ta’ kura fit-tul affordabbli u ta’ kwalità għolja u l-kondiviżjoni ugwali tar-responsabbiltajiet ta’ kura, domestiċi u ta’ kura tat-tfal bejn il-ġenituri fi ħdan il-familji; jindika li l-edukazzjoni bikrija tat-tfal, bħala komponent ta’ kura tat-tfal professjonali u ta’ kwalità għolja, mhux biss tippermetti lill-ġenituri li jaħdmu, iżda wkoll tibbenefika l-iżvilupp soċjali u psikoloġiku tat-tfal; jistieden lill-Istati Membri jagħmlu sforz biex jiksbu kopertura tas-saħħa universali, kif definit mid-WHO, u jipprovdu kura matul it-tqala u wara t-tqala lin-nisa kollha;
8.	Ifakkar l-importanza tal-kondiviżjoni ugwali tar-responsabbiltajiet ta’ kura fid-dar, għaliex dan jippermetti lin-nisa bi dmirijiet ta’ kura li jkunu rrappreżentati aħjar fis-suq tax-xogħol u li jitjiebu l-kundizzjonijiet tal-għajxien u l-inklużjoni soċjali tagħhom; josserva li l-istereotipi tal-ġeneru u n-normi relatati mat-tqassam tar-responsabbiltajiet ta’ kura mhux biss jiskoraġġixxu lill-irġiel milli jipparteċipaw bis-sħiħ bħala ġenituri, u fl-indukrar inġenerali, iżda huma wkoll detrimentali għan-nisa u għall-benesseri tagħhom, u huma ta’ żvantaġġ għall-iżvilupp fil-karriera tagħhom[footnoteRef:4]; jinnota li dawk b’responsabbiltajiet ta’ kura għandu jkollhom ukoll id-dritt li jitolbu arranġamenti ta’ ħinijiet flessibbli tax-xogħol, bħat-tnaqqis fis-sigħat tax-xogħol, ħinijiet flessibbli u t-telexogħol; jisħaq li l-miżuri biex jinkiseb bilanċ tajjeb bejn ix-xogħol u l-ħajja privata huma importanti biex jiġi żgurat li r-responsabbiltajiet ta’ indukrar jinqasmu ndaqs bejn in-nisa u l-irġiel u biex jiġu indirizzati d-disparitajiet fl-introjtu u fl-impjieg; jinnota li l-ksib tal-bilanċ bejn ix-xogħol u l-ħajja privata jiddependi fuq id-disponibbiltà u l-aċċessibbiltà ta’ servizzi ta’ kura ta’ kwalità għolja; [4:  Il-Kummissjoni Ewropea, “Women’s situation in the labour market” (Is-sitwazzjoni tan-nisa fis-suq tax-xogħol), aċċessat fit-2 ta’ Ottubru 2023.] 

9.	Ifakkar li fl-2021 fl-UE-27, 27,9 % tan-nisa ta’ bejn il-25 u d-49 sena barra mill-forza tax-xogħol indikaw li l-kura tat-tfal jew tal-adulti fil-bżonn għall-kura kienet ir-raġuni ewlenija tagħhom għaliex ma fittxewx impjieg[footnoteRef:5]; jindika li żieda fl-impjieg tan-nisa se jikkontribwixxi wkoll għall-indirizzar tal-isfidi li jirriżultaw mit-tixjiħ tal-popolazzjoni tal-UE u għat-titjib tal-istabbiltà ekonomika tal-Istati Membri; ifakkar li l-iżbilanċ bejn il-ġeneri fil-kura u l-impjieg jista’ jirriżulta f’differenza bejn il-ġeneri fil-pensjonijiet u f’differenzi kbar fir-rati ta’ faqar f’età ikbar; jinnota li l-familji bit-tfal huma iktar milquta minn nuqqas ta’ aċċess għas-suq tax-xogħol u minn inugwaljanzi fl-introjtu; jinnota li, filwaqt li d-differenza perċentwali fir-rata ta’ impjieg tal-irġiel u tan-nisa mingħajr tfal hija ta’ 1 %, għal dawk li għandhom wild li għandu inqas minn sitt snin, ir-rata hija ta’ 21 % u titla għal 37 % għal dawk bi tlett itfal[footnoteRef:6]; huwa tal-fehma li l-familji b’ġenitur waħdu, b’mod speċjali familji b’nisa waħedhom kap tad-dar, jinsabu f’riskju ikbar ta’ faqar jew esklużjoni soċjali (42,1 % meta mqabbel ma’ 29,6 % f’unitajiet ta’ familji b’żewġ adulti u tlett itfal jew iktar), li huwa relatat mal-femminizzazzjoni tal-faqar, ir-rappreżentazzjoni żejda tan-nisa fix-xogħol prekarju u part-time, il-ħin sproporzjonat li n-nisa jqattgħu f’impjieg bi ħlas baxx, l-interruzzjonijiet fil-karrieri tan-nisa biex jieħdu ħsieb tfal jew membri oħra tal-familja, u d-differenza fil-pagi bejn in-nisa u l-irġiel[footnoteRef:7]; jenfasizza, kif enfasizzat fil-leġiżlazzjoni dwar il-bilanċ bejn ix-xogħol u l-ħajja privata skont il-Pilastru Ewropew tad-Drittijiet Soċjali, l-importanza tal-proposta għal miżuri addizzjonali għall-protezzjoni kontra d-diskriminazzjoni u t-tkeċċija tal-ġenituri u tal-indokraturi; iħeġġeġ l-użu bbilanċjat fil-ġeneru tal-liv tal-familja u tal-arranġamenti tax-xogħol flessibbli; [5:  Eurostat, tabella tal-bażi tad-data LFSA_IGAR, “Inactive population not seeking employment by sex, age and main reason – Care of adults with disabilities or children and other family or personal reasons – from 15 to 64 years old”, aġġornata l-aħħar fl-14 ta’ Settembru 2023.]  [6:  Eurofound, “Living and working in Europe 2021”, l-Uffiċċju tal-Pubblikazzjonijiet tal-Unjoni Ewropea, Lussemburgu, id-9 ta’ Mejju 2022, p. 73.]  [7:  Eurostat, “1 in 4 children in the EU at risk of poverty or social exclusion”, it-28 ta’ Ottubru 2021.] 

10.	Jistieden lill-Istati Membri jistabbilixxu sett komprensiv ta’ regoli li jipprojbixxi l-prattika persistenti li n-nisa jintalbu waqt l-intervisti tax-xogħol dwar il-possibbiltà li jkunu tqal jew dwar jekk humiex tqal meta jkunu qed japplikaw għax-xogħol; jenfasizza li din hija forma ta’ fastidju fuq il-post tax-xogħol u jiċħad il-pressjoni li titfa’ fuq l-ommijiet li jaħdmu;
11.	Jenfasizza l-kontributi ewlenin tan-nisa fl-oqsma tal-impjieg, tal-kultura, tal-edukazzjoni, tax-xjenza u tar-riċerka; jirrikonoxxi d-deterjorament fil-fond fil-kundizzjonijiet tal-għajxien tan-nisa impjegati fl-arti u l-kultura u fin-negozji agrikoli u rurali mikro u żgħar, b’riżultat ta’ nuqqas ta’ investiment fl-attivitajiet ekonomiċi u kulturali u ta’ appoġġ għalihom;
12.	Huwa tal-fehma li n-nisa jinsabu f’riskju akbar ta’ faqar mill-irġiel u li l-indirizzar tal-faqar tan-nisa mhuwiex biss importanti fih innifsu, iżda wkoll minħabba l-importanza vitali tiegħu fl-isforzi biex jitnaqqas il-faqar fost it-tfal; ifakkar li l-faqar menstruwali, li jirreferi għall-aċċess limitat għal prodotti sanitarji, jaffettwa madwar mara waħda minn kull għaxra fl-Ewropa; jisħaq li l-mistħija, l-uġigħ menstrwali mhux trattat u tradizzjonijiet diskriminatorji jwasslu għat-tluq bikri mill-iskola u rati ta’ attendenza iktar baxxi għall-bniet fl-iskola u n-nisa fix-xogħol; jenfasizza li l-fehim tar-rabtiet bejn l-iġjene menstruwali u l-morbidità tal-ommijiet, il-mortalità u l-infertilità, l-STI/HIV u l-kanċer ċervikali huwa essenzjali biex jintemmu l-inugwaljanza fis-settur tas-saħħa u jistgħu jappoġġjaw l-identifikazzjoni bikrija u jsalvaw il-ħajja; jinnota li fl-2021, 24,4 % tat-tfal (taħt l-età ta’ 18-il sena) fl-UE (19,8 miljun) kienu f’riskju ta’ faqar jew esklużjoni soċjali; jinnota li din il-figura taqbeż it-30 % f’xi pajjiżi; huwa tal-fehma li t-tfal li jikbru fil-faqar isibuha iktar diffiċli jirnexxu fl-iskola, jibqgħu f’saħħithom u jilqħu l-potenzjal sħiħ tagħhom iktar tard fil-ħajja; jinnota li l-investiment soċjali fil-kapaċitajiet individwali waqt is-snin bikrin tat-tfal huwa ta’ benefiċċju partikolari għat-tfal minn sfondi żvantaġġjati; huwa tal-fehma li, skont il-Konvenzjoni tan-NU dwar id-Drittijiet tat-Tfal, li l-Istati Membri kollha tal-UE huma firmatarji tagħha, it-tfal kollha għandhom jingħataw id-dritt għall-edukazzjoni, għas-servizzi ta’ kura tas-saħħa, għall-akkomodazzjoni u għall-protezzjoni, għall-passatempi u għall-ħin liberu u għal dieta bilanċjata, kif ukoll id-dritt li jieħdu sehem f’deċiżjonijiet li jaffettwawhom u li jirċievu kura f’ambjent ta’ familja;
13.	Jilqa’ l-istrateġija tal-UE dwar il-kura u r-reviżjoni tal-miri ta’ Barċellona dwar l-edukazzjoni u l-kura bikrija tat-tfal bħala xprunaturi ewlenin tal-parteċipazzjoni tan-nisa fis-suq tax-xogħol; jindika l-importanza ta’ tali edukazzjoni u kura bikrija tat-tfal ta’ kwalità għolja għall-ġlieda kontra l-inugwaljanzi u l-iżvantaġġi soċjali għat-tfal u għall-familji tagħhom[footnoteRef:8]; jitlob sett ta’ politiki, programmi u rakkomandazzjonijiet, kif ukoll investiment fil-livell Ewropew, biex tiġi rikonoxxuta l-kura bħala dritt u s-sinsla tas-soċjetà tagħna; jisħaq li dawn kollha għandhom jieħdu approċċ integrat u olistiku tul il-ħajja għall-kura, iżidu l-attraenza tax-xogħol fis-settur tal-kura għan-nisa u l-irġiel indaqs u jindirizzaw id-diskriminazzjoni u l-inugwaljanzi bejn il-ġeneri fis-settur; madankollu, jisħaq li l-kwalità eżistenti u l-ammont ta’ kura fit-tul u kura tat-tfal mhumiex suffiċjenti, b’mod speċjali għat-tfulija bikrija;  [8:  Fl-2021 fl-UE-27, 27,9 % tan-nisa ta’ bejn il-25 u d-49 sena barra mill-forza tax-xogħol indikaw li l-kura tat-tfal jew tal-adulti fil-bżonn għall-kura kienet ir-raġuni ewlenija tagħhom għaliex ma fittxewx impjieg (Stħarriġ dwar il-Forza tax-Xogħol tal-Eurostat tal-2021).] 

14.	Ifakkar l-importanza tal-miri ta’ Barċellona għall-2030, li jinkludu bħala miri li mill-inqas 50 % tat-tfal taħt l-età ta’ tliet snin u mill-inqas 96 % tat-tfal bejn l-età ta’ tliet snin u l-età tal-bidu għall-edukazzjoni primarja obbligatorja għandhom jipparteċipaw fl-edukazzjoni u l-kura bikrin tat-tfal; jisħaq fuq ir-rwol ċentrali tan-nisa f’oqsma essenzjali tal-isfera pubblika, bħall-protezzjoni soċjali, il-kura, l-edukazzjoni u s-saħħa, li kollha jżommu l-ekonomija u s-soċjetà flimkien, iżda huma spiss tal-ewwel li jgħaddu minn tnaqqis fi kriżi; huwa tal-fehma li l-edukazzjoni u l-kura bikrin tat-tfal għandhom impatt deċiżiv fuq l-iżvilupp konjittiv tat-tfal, minħabba li dawn jiżviluppaw kapaċitajiet essenzjali fl-ewwel ħames snin ta’ ħajjithom u li l-aċċess għall-edukazzjoni ta’ kwalità għolja jistabbilixxi l-pedamenti għal suċċess aktar tard fil-ħajja f’termini ta’ edukazzjoni, benesseri, impjegabbiltà u integrazzjoni soċjali, u għandhom impatt sinifikanti fuq l-istima personali; huwa tal-fehma li l-kura tat-tfal u l-edukazzjoni preprimarja għandhom rwol sinifikanti fil-kumpens għall-istat soċjoekonmiku tat-tfal f’riskju ta faqar u jrawmu l-integrazzjoni tal-ġenituri, b’mod speċjali l-ommijiet, fis-suq tax-xogħol; huwa tal-fehma li edukazzjoni inklużiva tindirizza lill-istudenti kollha billi ssaħħaħ it-tagħlim u l-valuri kulturali u komunitarji; jinnota d-differenzi edukattivi fost it-tfal minn sfondi edukattivi diversi; jirrakkomanda li l-Istati Membri jiggarantixxu għat-tfal kollha aċċess universali għal edukazzjoni inklużiva ta’ kwalità għolja, formali jew informali u pubblika jew privata, f’kull età, sabiex jitrawwem l-iżvilupp emozzjonali, soċjali, konjittiv u fiżiku tagħhom, jiġi ssalvagwardjat il-benesseri tagħhom, u jiġi żgurat li t-tfal kollha jistgħu jibbenefikaw minn edukazzjoni inklużiva ta’ kwalità għolja u għalhekk jiġi massimizzat l-impatt tas-sistema edukattiva fl-ixprunar ta’ opportunitajiet ugwali u jintemmu ċ-ċikli ta’ esklużjoni;
15.	Jirrakkomanda li l-Istati Membri jipprovdu l-appoġġ meħtieġ biex jiġi żgurat id-dritt għall-kultura, l-isports u l-passatempi u l-aċċess għal spazju miftuħ u ambjent b’saħħtu għat-tfal kollha, b’enfasi fuq l-iżgurar ta’ aċċess ugwali u kwalità għat-tfal fil-faqar, it-tfal f’żoni remoti, it-tfal b’diżabilità, it-tfal minn minoritajiet nazzjonali, etniċi, reliġjużi, lingwistiċi u migranti, it-tfal li jiċċaqalqu ġewwa l-UE minkejja n-nazzjonalità tagħhom u t-tfal li jitħallew lura; ifakkar id-dritt għall-ħin liberu u d-dritt li jieħdu sehem f’logħob u attivitajiet rikreattivi, kif stabbilit fil-Konvenzjoni tan-NU dwar id-Drittijiet tat-Tfal;
16.	Jisħaq li l-indirizzar tad-disparitajiet bejn il-ġeneri fil-pagi u fil-pensjonijiet għandu impatt pożittiv fuq it-tnaqqis tal-faqar u l-inklużjoni soċjali u huwa essenzjali fil-ksib tal-ugwaljanza bejn il-ġeneri; jisħaq li d-disponibbiltà wiesa’ tal-indukrar tat-tfal, tal-kura soċjali u tas-servizzi domestiċi ta’ kwalità għolja hija kruċjali, billi n-nuqqas tagħhom jew l-aċċessibilità limitata jwasslu biex in-nisa jnaqqsu jew jabbandunaw il-parteċipazzjoni tagħhom fis-suq tax-xogħol biex iwettqu dmirijiet ta’ kura mhux imħallsa; jappella għal implimentazzjoni ambizzjuża tad-Direttiva dwar it-Trasparenza fil-Pagi[footnoteRef:9] u għal miżuri speċifiċi biex jiġġieldu kontra l-impjiegi prekarji, il-faqar fost dawk li jaħdmu, u s-segregazzjoni orizzontali u vertikali tas-suq tax-xogħol u s-sottovalutazzjoni tax-xogħol li jsir l-iktar min-nisa, li għandu jiġi rievalwat u rimunerat b’mod ġust; [9:  Id-Direttiva (UE) 2023/970 tal-Parlament Ewropew u tal-Kunsill tal-10 ta’ Mejju 2023 li ssaħħaħ l-applikazzjoni tal-prinċipju ta’ paga ugwali għal xogħol ugwali jew xogħol ta’ valur ugwali bejn l-irġiel u n-nisa permezz ta’ trasparenza fil-pagi u mekkaniżmi ta’ infurzar (ĠU L 132, 17.5.2023, p. 21).] 

17.	Jinnota r-rwol importanti tal-familji f’sitwazzjonijiet ta’ kriżi; jindika l-importanza tal-indukrar tat-tfal, tal-kura soċjali u tas-servizzi domestiċi xierqa għal ġenituri waħedhom, b’mod partikolari n-nisa, billi l-ommijiet waħedhom kienu affettwati b’mod spropozjonat mill-kriżi tal-COVID-19 u huma vulnerabbli għall-ħtiġijiet ta’ kura tal-qraba tagħhom, li jagħmluhom inqas disponibbli għall-attivitajiet professjonali[footnoteRef:10]; jistieden lill-Kummissjoni u l-Istati Membri jimplimentaw u jsaħħu l-Garanzija għat-Tfal b’mod ambizzjuż biex jiġi żgurat li t-tfal kollha fl-UE, inkluż dawk f’żoni remoti, ikollhom aċċess għal nutrizzjoni tajba għas-saħħa, akkomodazzjoni xierqa, kura tas-saħħa, edukazzjoni, kura u attivitajiet rikreattivi; ifakkar l-importanza tal-integrazzjoni tad-drittijiet tat-tfal fil-politiki, fl-azzjonijiet u fil-programmi interni u esterni kollha tal-UE, kemm dawk leġiżlattivi kif ukoll mhux leġiżlattivi, li jistgħu jaffettwaw lit-tfal b’mod dirett jew indirett, li jiżguraw il-konsistenza u l-koerenza; jisħaq fuq l-importanza tal-implimentazzjoni tar-Rakkomandazzjoni dwar il-Garanzija għat-Tfal[footnoteRef:11]; [10:  Eurofound, “Economic and social inequalities in Europe in the aftermath of the Covid-19 pandemic”, l-Uffiċċju tal-Pubblikazzjonijiet tal-Unjoni Ewropea, il-Lussemburgu, l-24 ta’ Jannar 2023.]  [11:  Rakkomandazzjoni tal-Kunsill (UE) 2021/1004 tal-14 ta’ Ġunju 2021 li tistabbilixi Garanzija Ewropea għat-Tfal (ĠU L 223, 22.6.2021, p. 14).] 

18.	Jisħaq li, fl-Ewropa, wieħed minn kull ħamest itfal ikun vittma ta’ xi forma ta’ vjolenza sesswali, li l-maġġoranza tal-abbuż isir f’qafas ipotetiku ta’ fiduċja u li t-tfal jirrappreżentaw madwar kwart tal-vittmi tat-traffikar, li l-maġġoranza tagħhom huma bniet u li jsiru fil-maġġorparti vittmi ta’ sfruttament sesswali[footnoteRef:12]; jinnota li n-nisa żgħażagħ li jfittxu l-ażil jiffaċċjaw il-vjolenza abbażi tal-ġeneru; jikkundanna l-forom kollha ta’ vjolenza, abbuż, sfruttament u negliġenza fir-rigward tat-tfal; iħeġġeġ lill-Istati Membri jiżviluppaw u japplikaw sistemi integrati ta’ prevenzjoni u protezzjoni tat-tfal bl-għan li jinqerdu l-vjolenza, l-abbuż, l-isfruttament u n-negliġenza, bl-involviment tal-iskejjel u tas-sistemi tal-kura tas-saħħa, inkluż is-servizzi pubbliċi, biex joħolqu kundizzjonijiet ta’ reazzjoni rapida, jipprovdu ambjent protettiv u jgħinu biex jemanċipaw it-tfal; jenfasizza li t-tfal kollha għandhom id-dritt li jkunu protetti mill-abbuż, mill-vjolenza u min-negliġenza; [12:  Komunikazzjoni tal-Kummissjoni tal-24 ta’ Marzu 2021 dwar L-istrateġija tal-UE dwar id-drittijiet tat-tfal (COM(2021)0142).] 

19.	Jirrimarka l-importanza tal-edukazzjoni u l-emanċipazzjoni għall-bniet u n-nisa bħala fattur fit-tnaqqis tal-inugwaljanzi bejn il-ġeneri u l-esklużjoni soċjali; jisħaq, f’dan ir-rigward, l-importanza ta’ programmi skolastiċi li jagħtu ħarsa kritika lejn l-istereotipi u l-impatt negattiv tagħhom fuq il-bniet u n-nisa, iżda wkoll fuq is-subien u l-irġiel, bl-għan li dawn jiġu żarmati; jirrakkomanda li l-Istati Membri jiżguraw li t-tfal kollha jkollhom aċċess għal edukazzjoni inklużiva ta’ kwalità għolja f’kull età, formali jew informali; jenfasizza li l-edukazzjoni sesswali komprensiva għat-tfal kollha hija miżura essenzjali biex jintemmu l-inugwaljanzi u jaħdmu lejn soċjetà mingħajr vjolenza, għaliex tiġġieled stereotipi tal-ġeneru li jagħmlu ħsara u tippromwovi d-diversità, l-awtonomija tal-ġisem u l-integrità fiżika u mentali.
20.	Jirrikonoxxi r-rwol vitali tal-iskejjel bħala fornituri ta’ ikla nutrittiv ta’ kuljum (f’ħafna każijiet, l-unika ikla) u promoturi tal-edukazzjoni nutrizzjonali li tmur lil hinn mill-ħitan tagħhom; iħeġġeġ lill-Istati Membri jiżguraw mill-inqas ikla waħda ta’ kwalità tajba mingħajr ħlas fil-livelli kollha tal-edukazzjoni obbligatorja;
21.	Iqis li huwa imperattiv li l-Istati Membri jiżviluppaw politiki li jindirizzaw il-prevalenza tat-tħaddim tat-tfal fl-UE; jisħaq, f’dan is-sens, fuq ir-rakkomandazzjonijiet tal-Organizzazzjoni Internazzjonali tax-Xogħol, li jenfasizzaw il-ħtieġa li titkabbar il-protezzjoni soċjali għat-tfal u l-familji tagħhom sabiex jittaffew il-faqar u l-inċertezza li jipperpetwaw it-tħaddim tat-tfal, inkluż li jiġi żgurat li t-twelid ta’ kull tifel u tifla jiġi rreġistrat sabiex it-tfal ikollhom identità legali u jkunu jistgħu jgawdu d-drittijiet tagħhom mit-twelid; jiġi promoss xogħol deċenti, li jipprovdi paga ġusta, b’enfasi speċjali fuq il-ħaddiema fl-ekonomija informali; jiġu promossi modi ta’ ħajja rurali adegwati, inkluż billi tiġi appoġġjata d-diversifikazzjoni ekonomika, isir investiment fl-infrastruttura u s-servizzi, u jiġu estiżi l-protezzjoni u l-ippjanar tal-għelejjel, b’mod partikolari fil-biedja tal-familja, li parzjalment tkompli tiddependi mill-unità domestika kollha biex tieħu ħsieb il-proċessi agrikoli; jiġi żgurat li jkun hemm leġiżlazzjoni li tipproteġi lit-tfal, appoġġjata mill-istrumenti tal-istat meħtieġa għall-applikazzjoni tagħha; u jiġu indirizzati kwistjonijiet ta’ ġeneru u diskriminazzjoni li jżidu r-riskju tat-tħaddim tat-tfal, b’mod partikolari għall-bniet, relatati ma’ xogħol domestiku mhux imħallas;
22.	Jinnota li t-tfal minn varji sfondi, bħal migranti, rifuġjati, applikanti għall-ażil u tfal mingħajr dokumenti u mhux akkumpanjati, huma fost l-aktar milquta mill-faqar; jinnota li t-tfal li jgħixu f’familji b’ġenitur wieħed jew familji żvantaġġati kbar, tfal b’diżabilità u tfal minn minoritajiet etniċi huma wkoll f’riskju ta’ faqar[footnoteRef:13]; jenfasizza li hemm disparitajiet fl-aċċess għas-saħħa u l-edukazzjoni għat-tfal l-aktar fqar u vulnerabbli; jisħaq li t-tfal Rom u madwar 11-il miljun tfal b’diżabilità huma fost l-iktar żvantaġġati fir-rigward tal-aċċess għal edukazzjoni ta’ kwalità; jinnota li, filwaqt li t-tfal Rom fl-Ewropa huma aktar probabbli li jitilqu kmieni mill-iskola fil-livell primarju jew sekondarju mingħajr ma jkunu kisbu ħiliet fundamentali, it-tfal b’diżabilità jibqgħu esklużi mill-iskola u mit-tagħlim ta’ kwalità għolja għalkollox[footnoteRef:14]; jisħaq li, skont l-Indiċi Globali tas-Saħħa tan-Nisa, fl-UE fl-aħħar 12-il xahar, madwar 44 % tan-nisa kollha ma ġewx ittestjati għal kwalunkwe mill-erba’ mardiet kritiċi għan-nisa; jinnota li l-inugwaljanza bejn il-ġeneri tinibixxi lin-nisa u lill-bniet milli jkollhom aċċess għal informazzjoni dwar is-saħħa u servizzi kritiċi; jisħaq fuq l-importanza tat-tnaqqis tad-disparitajiet tal-kura tas-saħħa għan-nisa; jistieden lill-Kummissjoni u l-Istati Membri jagħtu prijorità lid-drittijiet tat-tfal fl-istrateġiji nazzjonali għar-Rom u jiżgura li t-tfal Rom ikollhom aċċess ugwali għal servizzi essenzjali, b’enfasi partikolari fuq l-edukazzjoni u l-kura bikrija tat-tfal, l-edukazzjoni primarja u sekondarja, il-kura tas-saħħa, in-nutrizzjoni u l-akkomodazzjoni deċenti; josserva li, għall-bniet li jiffaċċjaw bosta forom ta’ diskriminazzjoni, il-barrieri għall-aċċess għad-drittijiet tagħhom u għall-qerda tal-faqar huma saħansitra iktar kumplessi; jinnota li, minħabba dan, huwa probabbli li se jiġu injorati fil-pjanijiet li jindirizzaw il-ħtiġijiet tal-gruppi vulnerabbli; jenfasizza l-importanza tal-investimenti fl-edukazzjoni kemm privata kif ukoll pubblika li jiżguraw metodi ta’ tagħlim immirati u approċċ individwalizzat għat-tfal minn iktar gruppi soċjali vulnerabbli, bħal familji u komunitajiet soġġetti għall-esklużjoni; jisħaq li dan l-approċċ għandu jinkludi l-kollaborazzjoni bejn l-għalliema, l-ispeċjalisti soċjali u edukattivi, il-familji u l-komunitajiet; jistieden lill-Kummissjoni u l-Istati Membri jintegraw id-drittijiet tat-tfal fl-Istrateġija dwar id-Drittijiet tal-Persuni b’Diżabilità 2020-2030 u jappoġġjaw lill-familji, billi jinvestu fl-emanċipazzjoni tat-tfal u tal-familji tagħhom u fid-dritt għall-għajxien indipendenti; [13:  Save the Children, “Over 200,000 more children are at risk of poverty in the European Union: Save the Children report”, is-7 ta’ Marzu 2023. ]  [14:  L-Uffiċċju Reġjonali tal-UNICEF għall-Ewropa u għall-Asja Ċentrali, “Situation of Children in Europe and Central Asia”, Jannar 2023. ] 

23.	Ifakkar li disa’ miljun żgħażugħ fl-Ewropa (bejn 10 u 19-il sena) jgħixu b’mard mentali, fejn aktar min-nofs il-każijiet kollha huma ansjetà u dipressjoni; jisħaq li t-tbatija psikoloġika hija iktar prominenti għan-nisa u l-membri tal-komunità LGBTQIA+, minħabba d-diskriminazzjoni u l-marġinalizzazzjoni[footnoteRef:15]; jisħaq ukoll li hemm prevalenza għolja ta’ mard mentali fost it-tfal mhux akkumpanjati u migranti żgħażagħ, billi ċ-ċirkostanzi li dawn it-tfal jiffaċċjaw għandhom impatt sinifikanti fuq is-saħħa mentali; josserva li r-restrizzjonijiet tal-COVID-19 jillimitaw b’mod sever l-opportunitajiet u l-interazzjonijiet soċjali tat-tfal, li jikkawżaw tfixkil mifrux u żieda fis-sintomi tad-dipressjoni, b’mod speċjali għal żgħażagħ nisa[footnoteRef:16]; jinnota li l-iskejjel jiffaċilitaw l-aċċess għas-saħħa mentali u l-appoġġ psikosoċjali; ifakkar li l-UNICEF enfasizzat strateġiji ttestjati, bħall-implimentazzjoni tal-programmi biex jinbena l-għarfien u jissaħħu l-ħiliet ta’ tolleranza emozzjonali għaż-żgħażagħ, l-integrazzjoni tas-servizzi ta’ konsulenza tas-saħħa mentali fl-edukazzjoni, it-taħriġ tal-għalliema u l-persunal dwar kif isaħħu l-benesseri tal-istudenti, u l-ħolqien ta’ spazji sikuri għat-tfal biex jiddiskutu u jikkondividu t-tħassib tagħhom[footnoteRef:17]; jenfasizza li l-Istati Membri jeħtieġ li jallokaw finanzjament xieraq għat-trattament tas-saħħa mentali u l-problemi psikosoċjali u għat-titjib tal-infrastruttura reġjonali permezz tal-programm FSE+ u l-Fond Ewropew għall-Iżvilupp Reġjonali, inklużi programmi mmirati għall-gruppi vulnerabbli; [15:  UNICEF, “The Mental Health Burden Affecting Europe’s Children”, l-4 ta’ Ottubru 2021. ]  [16:  Save the Children, “Guaranteeing Children’s Future: How COVID-19, cost-of-living and climate crises affect children in poverty and what governments in Europe need to do”, Marzu 2023.]  [17:  UNICEF, “The Mental Health Burden Affecting Europe’s Children”, l-4 ta’ Ottubru 2021.] 

24.	Jinnota li l-inugwaljanzi fis-saħħa fost in-nisa huma marbuta sew mal-istat soċjoekonomiku u r-reġjun ġeografiku u li huwa kruċjali li jitqiesu l-fatturi soċjali u ekonomiċi li jiffurmaw il-ħajja u s-saħħa tan-nisa fi stadji differenti tal-ħajja; jindika li hemm nuqqas ta’ servizzi ta’ kura aċċessibbli, disponibbli u affordabbli ta’ kwalità għolja fl-Istati Membri kollha, inkluż f’żoni rurali; jindika li, minħabba firxa wiesgħa ta’ barrieri u restrizzjonijiet legali, finanzjarji, prattiċi, soċjali u kulturali, l-SRHR, inkluż l-abort sikur u legali, ivarjaw sew fi ħdan l-Istati Membri tal-UE u bejniethom; ifakkar li l-SRHR hija prekondizzjoni għall-inugwaljanza bejn il-ġeneri;
25.	Ifakkar li ħafna rifuġjati nisa Ukreni li qed jaħarbu mill-gwerra ta’ aggressjoni jgħixu f’pajjiżi differenti tal-UE u mhux tal-UE fl-Ewropa u għandhom ħtiġijiet speċifiċi relatati mal-indukrar tat-tfal li jeħtieġ li jiġu indirizzati sabiex mhux biss jiġi ffaċilitat l-aċċess tagħhom għas-suq tax-xogħol, iżda wkoll biex jiġu ffaċilitati t-tagħlim tal-lingwi u l-inklużjoni soċjali tat-tfal tagħhom; jenfasizza li l-gwerra fl-Ukrajna dgħajfet l-aċċess għall-kura tas-saħħa, inkluż is-servizzi tal-SRHR, u wasslet għal sitwazzjoni kritika biex jintlaħqu l-ħtiġijiet tal-SHRH ta’ dawk spostati;
26.	Jistieden lill-Istati Membri jindirizzaw l-isfidi li r-rifuġjati nisa Ukreni jiffaċċjaw, bħall-barrieri lingwistiċi, probabbiltà ikbar ta’ iżolament soċjali u networks soċjali limitati; jinnota li r-rifuġjati Ukreni jistgħu jkunu f’iżjed riskju ta’ faqar u esklużjoni soċjali; jinnota li l-obbligi ta’ kura huma barriera għall-impjieg għan-nisa Ukreni (33 %) meta mqabbel mal-irġieli Ukreni (9 %); jitlob lill-Istati Membri jindirizzaw dawn l-isfidi billi joffru appoġġ iddedikat għall-indukrar tat-tfal, bħall-appoġġ jew is-sussidji tal-kura tat-tfal[footnoteRef:18]; [18:  Organizzazzjoni għall-Kooperazzjoni u l-Iżvilupp Ekonomiċi, “What are the integration challenges of Ukrainian refugee women?”, it-30 ta’ Mejju 2023.] 

27.	Jisħaq li, skont rapport ta’ Save the Children[footnoteRef:19], aktar tfal qed jgħixu f’żoni milquta minn kunflitti armati milli fi kwalunkwe żmien ieħor f’dawn l-aħħar żewġ deċennji (speċjalment fl-Afganistan, fil-Jemen, fis-Sudan t’Isfel, fir-Repubblika Ċentru-Afrikana, fir-Repubblika Demokratika tal-Kongo, fis-Sirja, fl-Iraq, fil-Mali, fin-Niġerja u fis-Somalja), b’100 000 tarbija jmutu kull sena bħala riżultat ta’ kunflitti; ifakkar li 420 miljun tifel u tifla kienu qed jgħixu f’żoni affettwati mill-kunflitti fl-2017 (18 % tat-tfal kollha fid-dinja), li kien 30 miljun aktar mis-sena preċedenti; [19:  Save the Children, “Stop the War on Children: Protecting children in 21st century conflict”, 2019.] 

28.	Jistieden lill-Kummissjoni Ewropea u l-Istati Membri jiġġieldu d-diskriminazzjoni strutturali u jippermettu lil kulħadd ikollhom aċċess mhux ristrett u nondiskriminatorju għas-suq tax-xogħol, li jtejjeb ukoll l-iżvilupp tat-tfal, isaħħaħ l-inklużjoni soċjali u l-ġustizzja u jnaqqas il-faqar; jistieden lill-Kummissjoni Ewropea u l-Istati Membri jressqu miżuri speċifiċi biex jippromwovu l-aċċess għall-impjiegi u s-sigurtà għar-rifuġjati u għall-migranti; jenfasizza, f’dan ir-rigward, id-Direttivi dwar it-Trasparenza tal-Pagi u tal-Pagi Minimi Ewropej[footnoteRef:20], li huma miżuri ulterjuri li għandhom l-għan li jeliminaw id-differenza fil-pagi bejn il-ġeneri; jindika li r-rimunerazzjoni ġusta tgħin biex jiġi indirizzat il-faqar tan-nisa b’mod sostenibbli; jenfasizza li l-finanzjament tal-UE jippermetti l-appoġġ u l-investiment fil-livell nazzjonali biex jiġġieldu l-faqar tat-tfal u jippromwovu l-inklużjoni soċjali;  [20:  Direttiva (UE) 2022/2041 tal-Parlament Ewropew u tal-Kunsill tad-19 ta’ Ottubru 2022 dwar pagi minimi adegwati fl-Unjoni Ewropea (ĠU L 275, 25.10.2022, p. 33).] 

29.	Jistieden lill-Kummissjoni tressaq sett ta’ miżuri u rakkomandazzjonijiet bl-għan li jrawmu tranżizzjoni lejn ekonomija li tpoġġi l-kura fiċ-ċentru tal-politiki tal-UE u nazzjonali b’aċċess ugwali u fil-ħin għas-servizzi tal-kura ta’ kwalità, bħall-edukazzjoni tal-kura, filwaqt li jsir użu effiċjenti tal-għodod tal-UE disponibbli u jiddedikaw fondi adegwati għal dan il-qasam; itenni li, flimkien mal-FSE+, sorsi oħra ta’ finanzjament tal-UE jistgħu jintużaw b’mod dirett jew indirett biex jiffinanzjaw programmi li jkollhom impatt fuq il-ħajjiet tat-tfal u l-familji tagħhom, bħall-Fond Ewropew għall-Iżvilupp Reġjonali u l-Fond għal Għajnuna Ewropea għall-Persuni l-Aktar fil-Bżonn;
30.	Jitlob lill-Kummissjoni u lill-Istati Membri jistabbilixxu sistema għall-monitoraġġ tat-treddigħ fil-livell tal-UE, sabiex jifhmu r-realtà u jgħinu fit-tfassil ta’ politiki li jippromwovu t-treddigħ, f’konformità mar-rakkomandazzjonijiet tad-WHO;
31.	Jappella biex prinċipji ta’ integrazzjoni tal-ġeneri u bbaġitjar tal-ġeneri jiġu riflessi fl-oqsma kollha tal-politika, kif ukoll meta jitfasslu miżuri biex jirrispondu għal kriżijiet speċifiċi li jaffettwaw lin-nisa u lill-bniet; għalhekk jisħaq fuq il-ħtieġa li tinġabar speċifikament data diżaggregata u jiġu żviluppati għarfien dwar il-ġeneri u valutazzjonijiet tal-impatt fuq il-ġeneri biex jiġi żgurat li l-isfera tal-ġeneri tiġi integrata bis-sħiħ u biex ikun mifhum aħjar u jiġu indirizzati l-effetti speċifiċi ta’ dawn il-politiki fuq in-nisa; jappella għal miżuri mmirati lejn il-ġeneri permezz ta’ allokazzjoni biex jiġu indirizzati l-ħtiġijiet speċifiċi tan-nisa wara l-impatti negattivi ta’ bosta kriżijiet, b’mod speċjali fl-oqsma tal-impjieg, il-vjolenza abbażi tal-ġeneru u l-SRHR, inkluż, fejn rilevanti, fil-programmi u l-istrumenti fi ħdan NextGenerationEU u fil-baġit fit-tul tal-UE għall-perjodu 2021-2027.

